SET เช้าพุ่ง 10 จุด ตามตปท. พลังงาน-แบงก์หนุน ฟันด์โฟลว์ไหลเข้าต่อเนื่อง
SET เช้าพุ่ง 10 จุด ตามตปท. พลังงาน-แบงก์หนุน ฟันด์โฟลว์ยังมีแนวโน้มไหลเข้าต่อเนื่อง ให้แนวต้าน 1,660-1,670 จุด แนวรับ 1,650-1,655 จุด
4 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10.10 น. อยู่ที่ 1,668.11 จุด เพิ่มขึ้น 10.49 จุด หรือ 0.63% สูงสุดที่ 1,668.93 จุด ต่ำสุดที่ 1,663.76 จุด มูลค่าการซื้อขาย 1.29 หมื่นล้านบาท
นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดแกว่ง Sideway up เป็นไปตามทิศทางของตลาดหุ้นอื่นในภูมิภาคเอเชีย และตลาดต่างประเทศ ที่ต่างก็ปรับตัวขึ้น และราคาน้ำมันก็ปรับตัวขึ้นด้วย ขณะเดียวกันการไหลเข้าของเงินนอกก็ยังคงมีแนวโน้มไหลเข้าต่อเนื่อง แต่อย่างไรก็ดีให้ติดตามการแพร่ระบาดของโควิด-19 ภายในประเทศ และแรงขาย LTF ที่ครบกำหนด 7 ปี ซึ่งอาจจะเป็นตัวจำกัดอัพไซด์ของตลาด รวมถึงจะต้องระวังอัตราผลตอบแทนพันธบัตร (Bond yield) อายุ 10 ปีของสหรัฐฯที่ปรับตัวขึ้นมา 1.62% อาจทำให้เกิดแรงขายทำกำไรในระยะสั้น
ทั้งนี้ให้แนวต้านไว้ที่ 1,660-1,670 จุด ส่วนแนวรับให้ไว้ที่ 1,650-1,655 จุด
ด้านบล.กรุงศรี ระบุในบทวิเคราะห์วันนี้ (4 ม.ค.2565) ว่า  คาด SET ปรับตัวขึ้นแนวต้าน 1,665-1,670 จุด ตามการคลายกังวลโอมิครอนที่แม้จะแพร่ระบาดได้ง่ายแต่อาการไม่รุนแรงจึงคาดว่าจะไม่ส่งผลต่อภาพการฟื้นตัวเศรษฐกิจ อีกทั้งราคาน้ำมันดิบทรงตัวสูง และคาดการณ์เศรษฐกิจไทยจะฟื้นตัวได้ดีในปีนี้ซึ่งเป็นบวกต่อทิศทางการลงทุน อย่างไรก็ตามอาจมีแรงขายตามสัญญาณเทคนิคกดดันดัชนีสลับอ่อนตัว
ขณะเดียวกันบล.คิงส์ฟอร์ด ระบุในบทวิเคราะห์วันนี้ (4 ม.ค.2565) ว่า วางจุดสังเกตหากดัชนี SET ผ่านระดับ 1,660 จุด ได้ คาดปรับขึ้นไปที่แนวต้าน 1,675 จุด ได้ รงหนุนจากโมเมนตัมเศรษฐกิจไทยฟื้นตัว โดยอาจมีแรงขาย LTF ราว 1 หมื่นล้านบาทในเดือนนี้ แนะนำทยอยซื้อ KBANK,SCB,BBL/ PTT, PTTEP/ ADVANC, INTUCH